Diari Oficial de la Generalitat Valenciana


Sumari del DOGV 2497, del 28-04-1995 (1995/834533)

ACORD de 3 d'abril de 1995, del Govern Valencià, pel qual s'aprova definitivament la modificació puntual qualificada del Pla General d'Ordenació Urbana d'Alboraya en l'àmbit del polígon residencial de Vera.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2497

Data del DOGV
:   28-04-1995

Secció del DOGV
:   ALTRES DISPOSICIONS

Número del document
:   1995/834533


Data del document
:   03-04-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 3 d'abril de 1995, del Govern Valencià, pel qual s'aprova definitivament la modificació puntual qualificada del Pla General d'Ordenació Urbana d'Alboraya en l'àmbit del polígon residencial de Vera.   
El Govern Valencià, en la reunió del dia 3 d'abril de 1995, adoptà l'acord següent:  
Antecedents de fet  
Primer  
El Ple de l'Ajuntament d'Alboraya, el 16 de març de 1994, va aprovar inicialment la modificació puntual qualificada del Pla General d'Ordenació Urbana d'aquesta localitat, en l'àmbit del polígon residencial de Vera, i, després del pertinent període d'informació pública, en què quatre propietaris van presentar escrits idèntics d'al·legacions, el 21 de juliol de 1994, desestimà les al·legacions formulades, aprovà provisionalment la modificació i ratificà el conveni urbanístic subscrit el 15 de juliol anterior entre l'ajuntament i l'entitat mercantil Mercado de Construcciones, SA.  
Aquest conveni urbanístic, a més de contenir les obligacions a càrrec de l'entitat promotora de la modificació puntual (urbanització, costos i cessions), preveu, a càrrec d'aquesta, el finançament del cost de les obres del passeig marítim en la proporció que correspon a l'Ajuntament d'Alboraya, fins a un límit màxim de cent milions de pessetes.  
Segon  
El projecte consta de memòria informativa i justificativa, normes urbanístiques i plànols d'informació i ordenació.  
Tercer  
El Pla General d'Ordenació Urbana d'Alboraya va ser aprovat definitivament el 18 de gener de 1992. El polígon residencial de Vera ocupa en aquest planejament municipal una franja entre el camí de Vera i la Patacona, de forma trapezoïdal allargada amb un front a l'est (mar) de més de 1.000 metres i una profunditat variable entre uns 160 i 90 metres de sud a nord, amb una superfície total de 136.360 m2.  
El planejament vigent qualifica aquest polígon de residencial, i dins seu es distingeixen zones verdes i àrees de joc, zones escolars i equipament social, zona esportiva, edificació oberta, habitatge unifamiliar i viari general i local. Hi ha, així mateix, la línia fèrria Valencia-Barcelona, que discorre paral·lela al polígon a uns 300 metres a l'oest en el límit de la zona industrial i del sòl urbanitzable no programat, i l'autopista que passa tangencialment a la zona industrial.  
La modificació projectada, segons addueix la memòria justificativa, «pretén adequar el disseny, el nombre d'habitatges i la distribució, tant volumètrica com disposició de zones verdes i equipament, mantenint inalterable el viari perimetral i les determinacions d'ús i edificabilitat del polígon de la zona residencial de Vera...».  
La proposta municipal inclou aquestes mesures:  
- Eliminació del trànsit rodat en l'interior de les illes del polígon a fi de potenciar la seua unitat, sense perjudici de la dotació d'aparcaments i garatges sota les zones edificades i els espais lliures privats.  
- Disminució del viari intern sense afectar el sistema viari perimetral o bàsic (de 52.859 m2 a 35.377 m2 de viari general i local), correlativa a la disminució de la superfície edificable de 48.812 m2 a 33.444 m2.  
- Augment de les zones verdes públiques, de 14.299 m2 (10,49 per cent del polígon) a 21.655 (15,89 per cent del polígon) i creació de zones verdes d'ús privat inexistents en el planejament vigent, en una superfície de 21.880 m2 (16 per cent del polígon). En conseqüència, els espais lliures augmenten la seua extensió d'un percentatge del 10,49 al 31,89 per cent de l'extensió del polígon.  
- Ampliació dels equipaments docents.  
- Disseny de dos tipus d'edificació residencial unifamiliar i plurifamiliar: una, edificació de blocs en alçada, i, l'altra, la d'habitatges unifamiliars, totes dues voltades de zones verdes i espais lliures d'ús privat.  
Es proposa l'augment del nombre d'habitatges, de 657 a 988, reduint les dimensions de l'habitatge a 116 m2, sense incrementar el volum edificable i a fi de fer viable la promoció d'habitatges acollits a règims de protecció pública i facilitar la promoció d'habitatges lliures de dimensions menors per a adaptar-los a les actuals demandes del mercat immobiliari.  
Augment de les alçades màximes previstes, de set a nou.  
Introducció de nous usos residencials, com hotel, aparthotel o residència, de 43.900 m2 d'extensió.  
La totalitat del polígon pertany a només un propietari, encara que en l'extrem nord, on s'ubica un centre de formació professional, és ja públic i es correspon amb la cessió efectuada al seu moment per la propietat, tal com es farà amb la resta de dotacions: vials, zones verdes públiques i zones d'equipaments, a l'empara del conveni urbanístic subscrit.  
L'avaluació econòmica de la implantació dels serveis i execució de les obres d'urbanització ascendeixen a 877.749.774 pessetes.  
Quart  
El 15 de setembre de 1994, el Consell Metropolità de l'Horta va emetre un informe preceptiu en què es jutja l'adequació de la proposta municipal en relació amb les normes de coordinació metropolitana.  
En aquest informe, l'entitat metropolitana expressa aquest parer: «La zona en què és el polígon residencial de Vera es considera de risc greu d'inundació; per la qual cosa, d'acord amb la norma 38 de coordinació metropolitana, per a les edificacions permeses en aquesta zona es considerarà limitada la construcció de soterranis, i caldrà establir en les ordenances particulars de l'edificació, en cas que resulten imprescindibles, les condicions d'ús, materials, tancament i aireació, sistema de bombament i eixugament, etc». I conclou: «Fora d'això, la modificació proposada no conté consideracions contràries a les normes de coordinació».  
Cinqué  
Per la seua banda, el 22 de setembre de 1994, la Conselleria de Medi Ambient, a través dels seus serveis tècnics, es manifesta en el sentit que les vies pecuàries i els terrenys forestals no es veuen afectats per la reordenació proposada.  
Sisé  
El 30 de juny de 1994, l'Oficina del Pla de Carreteres de la Generalitat Valenciana emet un primer informe en sentit desfavorable. Fonamentava aquest parer en el fet de no considerar adequat: reduir l'amplària dels carrers interiors, interrompre la continuïtat dels vials interiors creant zones enjardinades i augmentar l'edificabilitat, cosa que comporta un increment de la població residencial, sense la consegüent millora en la infrastructura de comunicacions, i la creació d'un barrera arquitectònica en la fatxada marítima.  
Aquest informe va ser seguit d'uns altres dos, del 15 i 23 de setembre de 1994, igualment desfavorables, atés que es mantenien les deficiències ressenyades en l'informe anterior.  
Seté  
La Comissió Territorial d'Urbanisme de Valencia, en la sessió del 27 de setembre de 1994, va acordar condicionar l'informe favorable del projecte a l'esmena per part de l'Ajuntament de les deficiències posades de manifest pels òrgans tècnics informants, per a evitar els riscos d'inundació, i també les etapes en l'execució de les obres i l'assumpció per part de l'Ajuntament i l'entitat promotora del compromís de no iniciar la fase relativa a l'excés d'habitatges que es proposa augmentar, i també els nous usos que no siguen habitatges fins que es milloren els accessos, per a la qual cosa l'ajuntament haurà de concretar les actuacions necessàries amb aquesta finalitat.  
Vuité  
El 21 d'octubre de 1994, l'Ajuntament d'Alboraya tramet certificació de l'acord adoptat pel Ple de la corporació el 20 d'octubre anterior, aprovant els compromisos contrets per l'ajuntament en relació amb el pla d'accessos i amb l'execució de la segona fase, i també aprovant la documentació necessària d'esmena relativa a evitar els riscos d'inundació, compromís del promotor de no iniciar les obres de la segona etapa en funció del pla d'accessos, i plànols d'etapes i de connexió amb Valencia.  
Nové  
El dia 11 de novembre de 1994 emet un nou informe l'Oficina del Pla de Carreteres, que expressa el seu parer favorable encara que condicionat al compliment dels següents requisits: «1r.) Respecte a la primera etapa: en el projecte d'urbanització caldrà resoldre la connexió dels vials d'aquesta etapa amb el vial de vora entre límits dels termes municipals, inclosa la urbanització d'aquest vial de vora i la seua continuïtat amb el viari del municipi de Valencia, amb què s'eviten possibles problemes de vora (alineacions, rasants, secció, etc.). 2n.) Quant a la segona etapa: aquesta no es podrà desenvolupar fins que s'aprove el pla d'accessos a la zona, i també el finançament per part del promotor de l'actuació. Aquests accessos consistiran bàsicament en la prolongació de l'avinguda de Serreria de Valencia i una entrada en perpendicular des del ferrocarril fins al polígon, inclòs el pas a distint nivell sobre el ferrocarril. Aquesta solució s'haurà de coordinar adequadament amb el projecte de supressió de pas a nivell que ha redactat el MOPTMA per a executar en la zona».  
Deu  
A la vista de la documentació complementària aportada per l'Administració municipal actuant i l'esmena de deficiències, emeten informes favorables, condicionats al compliment dels compromisos relatius al projecte d'urbanització i les seues etapes, i també al pla d'accessos al polígon, la Comissió Territorial d'Urbanisme, la Direcció General d'Urbanisme i Ordenació Territorial i el conseller d'Obres Públiques, Urbanisme i Transports.  
Onze  
El Consell d'Estat va emetre un dictamen favorable el dia 16 de març de 1995.  
Fonaments de dret  
I. Respecte del procediment, en el cas present s'han observat les prescripcions legalment establertes per a modificacions qualificades d'aquesta índole, que estan constituïdes per l'article 114, per remissió dels articles 128 i 129 del text refós de la Llei del Sòl, aprovada pel Reial Decret Legislatiu 1/1992, de 26 de juny, sobre modificacions del plans d'urbanisme, al temps del començament i de la tramitació de l'expedient.  
II. Quant al fons, la modificació té com a finalitat la reordenació urbanística de l'àmbit del polígon residencial de Vera (sector 2, polígon 5, del sòl urbà), proposant una nova adequació volumètrica de l'edificació residencial del polígon, i també una nova disposició de les zones verdes i equipaments, mantenint el viari perimetral i les determinacions d'ús i edificabilitat. Així mateix, es preveu modificar el nombre d'habitatges de 657 a 988, amb la reducció de les dimensions a 116 m2, sense incrementar el volum d'edificabilitat, i s'introdueixen usos residencials inexistents en el planejament vigent.  
El projecte inicialment elaborat en el si de la corporació municipal que el proposa tenia una sèrie de deficiències que es veren posades de manifest pels diferents òrgans tècnics que emeteren els informes previs. Aquestes deficiències condicionaren l'informe favorable de la Comissió Territorial d'Urbanisme de Valencia fins que l'ajuntament trametera la documentació complementària que reflectira les mesures per a evitar els riscos d'inundació, i també les etapes en l'execució de les obres d'urbanització i l'assumpció per part de la corporació i l'entitat promotora de la modificació i propietària dels terrenys del polígon, del compromís de no iniciar la fase relativa a l'excés d'habitatges que es proposa executar i els nous usos residencials fins que es milloraren els accessos.  
Les exigències esmentades són conseqüència de l'entitat de la reordenació urbanística projectada i de la seua incidència sobre els interessos supramunicipals i sobre competències diferenciades de la urbanística procedents d'altres administracions. En aquest cas, es condiciona l'aprovació definitiva del projecte de la modificació del Pla General d'Alboraya al compliment del pla d'etapes en l'execució de les obres d'urbanització i al compromís formal de no iniciar la segona fase mentre que no s'aprove el pla d'accessos al polígon industrial de Vera. Aquests compromisos es veuen avalats per l'acord del Ple de l'ajuntament i en un conveni urbanístic subscrit entre la corporació i la propietat.  
Pel que fa a la incidència de la reordenació projectada sobre les zones verdes, el projecte de modificació preveu un augment de les dotacions relatives a zones verdes públiques, que passen de tenir una superfície de 14.299 m2 (10,49 per cent del polígon) a 21.655 m2 (15,89 per cent del polígon). Així mateix, es creen zones verdes d'ús privat (21.880 m2), inexistents en el planejament.  
En conseqüència, la modificació projectada no es produeix en menyscapte de les zones verdes, que no pateixen cap minva, i es preserva la seua integritat com a dotació en el si del polígon residencial.  
Per tot això, una volta esmenades les deficiències tècniques posades de manifest i garantits els compromisos en l'execució de la urbanització, que supediten l'aprovació definitiva, i també constatada la integritat de les zones verdes afectades, no es pot posar cap objecció a la modificació projectada.  
III. El Govern Valencià és l'òrgan competent per a la resolució del present expedient, a l'empara de l'article 129 del text refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, per tal com és objecte d'aquest una diferent zonificació o ús urbanístic de les zones verdes o espais lliures previstos en el Pla General d'Ordenació Urbana d'Alboraya, amb l'informe previ favorable del conseller d'Obres Públiques, Urbanisme i Transports i dictamen del Consell d'Estat.  
Vistos els preceptes legals esmentats i la resta de legislació aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià   
ACORDA:  
Aprovar definitivament la modificació puntual qualificada del Pla General d'Ordenació Urbana d'Alboraya en l'àmbit del polígon residencial de Vera, d'acord amb els compromisos contrets per l'ajuntament i l'entitat promotora.  
Contra aquest acord, que esgota la via administrativa, s'hi podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptats des de l'endemà de la seua notificació o de la publicació de l'acord en el Diari Oficial de la Generalitat Valenciana.  
Per a la interposició d'aquest recurs serà requisit imprescindible que amb caràcter previ el recurrent en comunique al Govern Valencià la interposició, de conformitat amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú.  
Tot això, sense perjudici que puga interposar qualsevol altre recurs que considere oportú.  
Valencia, 3 d'abril de 1995  
El conseller secretari del Govern Valencià,  
LUIS BERENGUER FUSTER